
Uvod i važnost
Situaciona analiza predstavlja analitičku osnovu za pripremu Strateškog planskog dokumenta Crne Gore za potrebe korišćenja fondova Evropske unije u okviru budućeg Nacionalnog i regionalnog partnerskog plana. Njena svrha je da, na sistematičan i na dokazima zasnovan način, identifikuje glavne razvojne izazove, potrebe, ciljne grupe, razvojne nejednakosti i investiciona uska grla u okviru predmetne oblasti politike, uzimajući u obzir ekonomske, socijalne, teritorijalne i, gdje je relevantno, ekološke dimenzije razvoja.
Značaj situacione analize dodatno proizlazi iz činjenice da je Strateški planski dokument prepoznat od strane Evropske komisije kao jedan od ključnih elemenata za ispunjenje mjerila za zatvaranje Poglavlja 22 – Regionalna politika i koordinacija strukturnih instrumenata, konkretno mjerila 2. Evropska komisija očekuje dostavljanje sveobuhvatnog, sažetog i kvalitetnog nacrta strateškog planskog dokumenta, koji u kontekstu finansijske perspektive 2021–2027 odgovara logici „Partnership Agreement“, a koji treba da obuhvati stratešku analizu, uključujući izazove, potrebe i ciljne grupe, odabrane prioritete i ciljeve, glavne očekivane rezultate, planirane tematske cjeline i izvore finansiranja, mehanizme za obezbjeđivanje usklađenosti sa relevantnim prioritetima i strategijama Evropske unije, kao i okvir upravljanja u skladu sa Evropskim kodeksom ponašanja o partnerstvu.
U tom smislu, situaciona analiza ne služi samo kao opis postojećeg stanja, već kao polazna tačka da, koristeći istraživački pristup, obuhvatnu anlizu podataka i pristup kreiranju politika koje se baziraju na dokazima, se definišu za definišu prioritetni pravci djelovanja, očekivani rezultati i buduće reformske i investicione intervencije. U skladu sa metodološkim pristupom za izradu Strateškog planskog dokumenta, razvojni izazovi se posmatraju kao problemi koji zahtijevaju javnopolitički odgovor, a ne kao unaprijed definisane mjere ili rješenja. Zbog toga analiza mora da poveže raspoložive statističke i administrativne podatke, nalaze nacionalnih strateških dokumenata, relevantne međunarodne i EU izvore, kao i uvide ključnih institucija i partnera.
Situaciona analiza istovremeno ima i važnu funkciju u obezbjeđivanju usklađenosti budućeg strateškog dokumenta sa prioritetima Evropske unije, pravnom tekovinom EU i programskim okvirom za period nakon 2027. godine. Kroz pregled međunarodnog i nacionalnog strateškog i pravnog okvira, planiranih reformi i ključnih pokazatelja, analiza omogućava da se predmetna oblast politike sagleda u širem razvojnom i pristupnom kontekstu, uključujući doprinos pametnom, održivom i inkluzivnom rastu, ekonomskoj, socijalnoj i teritorijalnoj koheziji, kao i smanjenju razvojnih dispariteta.
Pored toga, situaciona analiza je važan alat za strukturiranje dijaloga unutar radnih grupa i sa širim krugom partnera. Njome se obezbjeđuje zajednička analitička osnova za SWOT razmatranje, validaciju nalaza i identifikaciju dugog spiska razvojnih izazova, koji će u narednim koracima biti prioritizovani. Na taj način, situaciona analiza doprinosi transparentnom, participativnom i metodološki utemeljenom procesu planiranja, u skladu sa principom partnerstva i upravljanjem na više nivoa.
Opis prioritetnih područja unutar radne grupe 
	Kod
Prioritetno područje (PA), nivo 1
	Naziv PA nivo 1
	Kod PA nivo 2
	Naziv PA nivo 2

	17

	Socijalna politika
	17.68
	Tržište rada i zapošljavanje

	
	
	17.69
	Pomoć u hrani i materijalna davanja

	
	
	17.70
	Zdravstvo

	
	
	17.05
	Reforme

	
	
	17.71
	Socijalna uključenost



4. Situaciona analiza
4.1 Prioritetno područje nivo 1
Oblast socijalne politike obuhvata zapošljavanje i aktivaciju tržišta rada, socijalnu zaštitu i uključenost, zdravstvene sisteme, podršku u hrani i materijalnu pomoć, kao i horizontalne reforme neophodne za usklađivanje socijalnog modela Crne Gore sa Evropskim stubom socijalnih prava. Crna Gora se suočava sa skupom duboko međusobno povezanih društvenih izazova: visokom nezaposlenošću mladih i dugoročno nezaposlenih, starenjem i smanjenjem stanovništva, dugotrajnim siromaštvom i socijalnom isključenošću (posebno među djecom, Romima i osobama sa invaliditetom), regionalnim disparitetima između sjevera i primorja, kao i zdravstvenim sistemom pod pritiskom uslijed nedovoljnih ulaganja i emigracije medicinskog kadra. Ovi izazovi dodatno su pojačani fiskalnim implikacijama nedavnih reformi penzijskog sistema i doprinosa za socijalno osiguranje.
U okviru Nacrta regulative o praćenju učinka za Višegodišnji finansijski okvir (MFF) 2028–2034 (Aneks I)[footnoteRef:1], Politika oblast 17 „Socijalna politika“ obuhvata pet podoblasti na nivou 2: Tržište rada i zapošljavanje (17.68, 10 tematskih jedinica), Pomoć u hrani i materijalna davanja (17.69, 3 tematske jedinice), Zdravstvo (17.70, 11 tematskih jedinica), Reforme (17.05, 9 tematskih jedinica) i Socijalna uključenost (17.71, 13 tematskih jedinica), što ukupno čini 46 tematskih jedinica. Tematske jedinice usmjerene na „treće zemlje“ (npr. čisto kuvanje u trećim zemljama, reproduktivno zdravlje u trećim zemljama, zdravstvena zaštita za migrante u trećim zemljama) nijesu relevantne za Crnu Goru i isključene su iz ove analize. Cjelokupna lista tematskih jedinica objašnjena je u okviru poglavlja 4.3. [1:  Prijedlog uredbe o uspostavljanju okvira za praćenje budžetske potrošnje i učinka, COM(2025)545, Aneks I https://eur-lex.europa.eu/legal-content/EN/TXT/?uri=CELEX%3A52025PC0545  ] 

4.1.1 Međunarodni i EU strateški i pravni okvir
Evropski stub socijalnih prava[footnoteRef:2] (proglašen 2017. godine, Akcioni plan usvojen 2021. godine) uspostavlja 20 principa kroz tri poglavlja: jednake mogućnosti i pristup tržištu rada, pravične uslove rada, te socijalnu zaštitu i uključenost, i služi kao orijentir za socijalnu politiku EU. Akcioni plan postavlja tri ključna cilja na nivou EU do 2030. godine: najmanje 78% stope zaposlenosti (20–64), najmanje 60% odraslih u obuci godišnje i smanjenje broja osoba izloženih riziku od siromaštva ili socijalne isključenosti za najmanje 15 miliona. Socijalni pregled [footnoteRef:3] (Social scoreboard) prati učinak država članica u odnosu na ove principe. [2:  Evropski stub socijalnih prava https://ec.europa.eu/social/main.jsp?catId=1606&langId=en ]  [3:  https://ec.europa.eu/eurostat/cache/dashboard/social-scoreboard/] 

U oblasti zapošljavanja i tržišta rada, ključni strateški okvir, zakonodavstvo i inicijative EU uključuju: Evropsku strategiju zapošljavanja i proces Evropskog semestra (uključujući preporuke po državama); Garanciju za mlade[footnoteRef:4] (ojačane 2020. godine, kojim se od država članica zahtijeva da obezbijede da svi mladi 15-29 godina dobiju ponudu za zaposlenje, nastavak obrazovanja, obuku ili pripravnički staž u roku od 4 mjeseca od trenutka kada postanu nezaposleni ili napuste formalno obrazovanje); Evropsku garanciju za djecu[footnoteRef:5] (2021, koja obezbjeđuje pristup ključnim uslugama za djecu u riziku od siromaštva); Direktivu (EU) 2022/2041 o adekvatnim minimalnim zaradama[footnoteRef:6]; Direktivu (EU) 2019/1158 o ravnoteži između poslovnog i privatnog života[footnoteRef:7]; Strategiju EU za rodnu ravnopravnost 2020–2025 i 2026–2030[footnoteRef:8]; kao i Evropsku strategiju za njegu[footnoteRef:9] (2022, koja se bavi dugotrajnom njegom i ranim i predškolskim vaspitanjem i obrazovanjem). Evropski socijalni fond plus (ESF+)[footnoteRef:10] predstavlja glavni finansijski instrument EU za ulaganje u ljude. Za zemlje kandidate, Operativni program IPA III za zapošljavanje i socijalnu uključenost obezbjeđuje namjenski okvir finansiranja. [4: Preporuka Savjeta o ojačanoj Garanciji za mlade, 2020. https://eur-lex.europa.eu/legal-content/EN/TXT/?uri=uriserv:OJ.C_.2020.372.01.0001.01.ENG]  [5: Preporuka Savjeta o uspostavljanju Evropske garancije za djecu, 2021.https://eur-lex.europa.eu/legal-content/EN/TXT/?uri=CELEX%3A32021H1004]  [6:  Direktiva (EU) 2022/2041 o adekvatnim minimalnim zaradama. https://eur-lex.europa.eu/eli/dir/2022/2041/oj]  [7: Direktiva (EU) 2019/1158 o ravnoteži između poslovnog i privatnog života za roditelje i staratelje. https://eur-lex.europa.eu/eli/dir/2019/1158/oj]  [8: Strategija EU za rodnu ravnopravnost 2020–2025.https://commission.europa.eu/strategy-and-policy/policies/justice-and-fundamental-rights/gender-equality/gender-equality-strategy_en]  [9: Evropska strategija za njegu, 2022.https://employment-social-affairs.ec.europa.eu/news/european-care-strategy-caregivers-and-care-receivers-2022-09-07_en ]  [10:  Uredba (EU) 2021/1057 o Evropskom socijalnom fondu plus (ESF+).https://eur-lex.europa.eu/eli/reg/2021/1057/oj] 

Okvir zdravstvene politike EU uključuje program EU4Health [footnoteRef:11] (2021–2027, 5,3 milijarde eura), inicijative Evropske zdravstvene unije [footnoteRef:12], i Regulativu (EU) 2022/2371 o ozbiljnim prekograničnim prijetnjama po zdravlje [footnoteRef:13]. Predlog Evropskog prostora zdravstvenih podataka (EHDS)[footnoteRef:14] ima za cilj da omogući bezbjednu razmjenu zdravstvenih podataka. Zemlje kandidati se ocjenjuju u okviru Poglavlja 28 (Zaštita potrošača i zdravlja). Evropski region WHO pruža dodatne referentne okvire javnih politika i profile zemalja „Health Systems in Action“. [11:  Program EU4Health https://health.ec.europa.eu/funding/eu4health-programme-2021-2027-vision-healthier-european-union_en ]  [12:  https://commission.europa.eu/topics/public-health/european-health-union_en ]  [13:  https://eur-lex.europa.eu/eli/reg/2022/2371/oj/eng ]  [14:  Evropski prostor zdravstvenih podataka, https://health.ec.europa.eu/ehealth-digital-health-and-care/european-health-data-space_en] 

U oblasti socijalne zaštite, Preporuka Savjeta o adekvatnom minimalnom dohotku[footnoteRef:15] (2023) i Preporuka Savjeta o pristupu socijalnoj zaštiti za radnike i samozapošljene[footnoteRef:16] (2019) postavljaju standarde. Direktiva (EU) 2019/882 (Evropski akt o pristupačnosti[footnoteRef:17]) uređuje pristupačnost za osobe sa invaliditetom. Strategija EU za prava osoba sa invaliditetom 2021–2030[footnoteRef:18] i Strateški okvir EU za Rome 2020–2030[footnoteRef:19] pružaju smjernice usmjerene na specifične populacione grupe. [15:  Preporuka Savjeta o adekvatnom minimalnom dohotku, 2023.https://eur-lex.europa.eu/legal-content/EN/TXT/?uri=oj:JOC_2023_041_R_0001 ]  [16:  Preporuka Savjeta o pristupu socijalnoj zaštiti, 2019. https://eur-lex.europa.eu/legal-content/EN/TXT/?uri=CELEX%3A32019H1115%2801%29 ]  [17:  Evropski akt o pristupačnosti, Direktiva (EU) 2019/882. https://eur-lex.europa.eu/eli/dir/2019/882/oj]  [18: Strategija EU za prava osoba sa invaliditetom 2021–2030. https://commission.europa.eu/strategy-and-policy/policies/justice-and-fundamental-rights/disability/union-equality-strategy-rights-persons-disabilities-2021-2030_en ]  [19: Strateški okvir EU za Rome 2020–2030. https://commission.europa.eu/system/files/2021-01/eu_roma_strategic_framework_for_equality_inclusion_and_participation_for_2020_-_2030_0.pdf ] 

Za zemlje kandidate, usklađenost sa pravnom tekovinom EU u oblasti socijalne politike procjenjuje se prvenstveno u okviru Poglavlja 19 (Socijalna politika i zapošljavanje), koje obuhvata radno pravo, bezbjednost i zdravlje na radu, socijalni dijalog, politiku zapošljavanja, ESF, socijalnu uključenost, socijalnu zaštitu i zabranu diskriminacije, kao i Poglavlja 28 (Zaštita potrošača i zdravlja). Crna Gora učestvuje u procesu RCC ESAP (Platforma za zapošljavanje i socijalna pitanja Regionalnog savjeta za saradnju)[footnoteRef:20] koji prati učinak u odnosu na EU socijalne standarde za Zapadni Balkan. [20:  RCC ESAP — Platforma za zapošljavanje i socijalna pitanja https://www.esap.online/] 

4.1.2 Crnogorski strateški i pravni okvir
Ključno zakonodavstvo u oblasti zapošljavanja i tržišta rada u Crnoj Gori:
· Zakon o radu (Sl. list CG br. 74/19, 8/21, 59/21, 68/21, 145/21, 77/24, 84/24, 86/24, 122/25, 165/25 i 51/26) – krovni zakon kojim se uređuju radni odnosi u Crnoj Gori. Njime se uređuju prava i obaveze zaposlenih po osnovu rada ili u vezi sa radom, kao i način i postupak njihovog ostvarivanja, kroz ovaj zakon, kolektivne ugovore i individualne ugovore o radu. Nedavne izmjene uvele su više značajnih promjena, uključujući: skraćenje maksimalnog trajanja ugovora o radu na određeno vrijeme sa 36 na 24 mjeseca, s ciljem ograničavanja nesigurnih oblika zaposlenja (prekarni radi); povećanje minimalne zarade, pri čemu je minimalna neto zarada utvrđena na 600 € za zaposlene sa nivoima obrazovanja I–V i 800 € za nivo VI i više (iznos minimalne zarade utvrđuje Vlada Crne Gore, na prijedlog Socijalnog savjeta, za period od dvije godine); dalje usklađivanje sa standardima EU u oblasti rada, uključujući jačanje odredbi o uslovima rada, zaštiti zaposlenih i zabrani diskriminacije; unaprjeđenje inspekcije rada, mehanizama sprovođenja i odgovornosti poslodavaca; unaprijeđenu regulaciju fleksibilnih oblika rada (uključujući privremene i privremene poslove i druge atipične oblike zaposlenja), s ciljem uspostavljanja ravnoteže između fleksibilnosti tržišta rada i zaštite radnika; mjere za podsticanje formalnog zapošljavanja i smanjenje neprijavljenog rada; garantovanje jednake zarade za jednak rad ili rad jednake vrijednosti za muškarce i žene, kao i za sve zaposlene bez obzira na pol ili druga lična svojstva; uvođenje očinskog odsustva; prestanak radnog odnosa po sili zakona kada zaposleni navrši 67 godina života i ima najmanje 15 godina staža osiguranja, danom dostavljanja konačne odluke zaposlenom, itd.
· Zakon o posredovanju pri zapošljavanju i ostvarivanju prava za vrijeme nezaposlenosti (Sl. list CG br. 24/29, 29/25, 3/26) – ovim zakonom uređuju se poslovi u vezi sa zapošljavanjem, prava i obaveze nezaposlenih lica, priprema za zapošljavanje i posredovanje pri zapošljavanju, aktivne politike tržišta rada, postupci za ostvarivanje prava za vrijeme nezaposlenosti, evidencije u oblasti zapošljavanja, kao i druga pitanja od značaja za povećanje zaposlenosti i sprječavanje dugoročne nezaposlenosti u Crnoj Gori.
· Zakon o profesionalnoj rehabilitaciji i zapošljavanju lica sa invaliditetom (Sl. list CG br. 49/08, 73/10, 39/11, 55/16, 122/25) – ovim zakonom uređuju se način i postupak ostvarivanja prava na profesionalnu rehabilitaciju lica sa invaliditetom, mjere i podsticaji za njihovo zapošljavanje, način finansiranja, kao i druga pitanja od značaja za profesionalnu rehabilitaciju i zapošljavanje lica sa invaliditetom. Lica sa invaliditetom ostvaruju pravo na profesionalnu rehabilitaciju i zapošljavanje na način i pod uslovima propisanim ovim zakonom, kolektivnim ugovorima, ratifikovanim i objavljenim međunarodnim ugovorima i opšteprihvaćenim pravilima međunarodnog prava.
· Zakon o zaštiti i zdravlju na radu (Sl. list CG br. 51/26) – zaštita i zdravlje na radu obezbjeđuju se i sprovode primjenom savremenih tehničkih i tehnoloških, organizacionih, zdravstvenih, socijalnih i drugih mjera i sredstava zaštite, u skladu sa ovim zakonom, drugim propisima i ratifikovanim i objavljenim međunarodnim ugovorima.
· Zakon o Socijalnom savjetu (Sl. list CG, br. 44/18, 51/26) – uređuje osnivanje, sastav, djelokrug rada i funkcionisanje, kao i finansiranje i druga pitanja od značaja za rad Socijalnog savjeta.
· Zakon o reprezentativnosti sindikata (Sl. list CG, br. 12/18, 84/24) – reprezentativnost i preispitivanje utvrđene reprezentativnosti sindikalnih organizacija utvrđuju se u skladu sa ovim zakonom. Zaposleni se slobodno organizuju u sindikate po sopstvenom izboru. Navedeni zakon razrađuje princip slobode ostvarivanja sindikalnih prava, propisan Zakonom o radu. Zaposleni se po slobodnom izboru organizuju u sindikate. Poslodavac je dužan da zaposlenom obezbijedi slobodno ostvarivanje sindiklanih prava, kao i uslove za efikasno obavljanje sindikalnih aktivnosti kojima se štite interesi i prava zaposlenih, u skladu sa kolektivnim ugovorom.
· Zakon o zabrani zlostavljanja na radu (Sl. list CG, br. 30/12, 54/16, 84/24) – uređuje prava, obaveze i odgovornosti poslodavaca i zaposlenih u vezi sa sprječavanjem zlostavljanja na radu i u vezi sa radom (mobing), kao i druga pitanja od značaja za sprječavanje i zaštitu od mobinga.
· Zakon o štrajku (Sl. list CG, br. 11/15, 84/24) – uređuje uslove i način organizovanja štrajka, kao i prava, obaveze i odgovornosti zaposlenih i poslodavaca u vezi sa štrajkom.

Ključna strateška dokumenta uključuju:
· Nacionalna strategija zapošljavanja 2021-2025[footnoteRef:21] - koja identifikuje ključne izazove: visoku nezaposlenost mladih, dugoročnu nezaposlenost, nisku stopu učešća žena, regionalne disparitete, neusklađenost vještina i neformalno zapošljavanje. Nova strategija za period 2026–2030 je u fazi pripreme kako bi se obezbijedio kontinuitet reformi tržišta rada i usklađenost sa aktuelnim ekonomskim i društvenim potrebama. [21:  https://www.zzzcg.me/wp-content/uploads/2025/08/predlog-nacionalne-strategije-zaposljavanja-2021-2025-s-predlogom-akcionog-plana-zaposljavanja-za-2021-godinu.pdf ] 

· Strategija za unapređenje zaštite i zdravlja na radu 2022.-2027. godine, sa Akcionim planom implementacije 2023. godine - polazi od zakonske regulative u ovoj oblasti i zasniva se na principima socijalnog dijaloga na svim nivoima između poslodavca, zaposlenih, predstavnika zaposlenih i predstavnika sindikata, koji su dužni da sarađuju u postupku utvrđivanja njihovih prava, obaveza i odgovornosti koja se odnose na zaštitu i zdravlje na radu. Strategija obuhvata sve društveno - ekonomske sfere, kako bi se ostvarila vizija onog što želimo da dostignemo - potpunu primjenu propisa, promjenu svijesti o važnosti primjene mjera zaštite i zdravlja na radu, društveno odgovorne kompanije i odgovorno društvo u cjelini. Strategija za unapređenje zaštite i zdravlja na radu sveobuhvatno određuje situaciju zaštite i zdravlja na radu u Crnoj Gori i definiše mjere koje treba preduzeti u pravcu razvoja ove oblasti. Strategijom su definisani ciljevi i aktivnosti, kao i mjere za unapređenje zaštite i zdravlja na radu.
· Program Garancije za mlade [footnoteRef:22] - Prvi plan implementacije „Garancije za mlade“ 2024-2026 usvojen je u julu 2024. godine i od 1.1.2025. godine program se pilotira u tri opštine (BP, NK, UL).[footnoteRef:23] Cilj programa je da obezbijedi da mladi (15–29) dobiju kvalitetnu ponudu za zaposlenje, nastavak obrazovanja, obuku ili pripravnički staž u kratkom roku nakon što postanu nezaposleni ili napuste formalno obrazovanje. Program je usmjeren na unaprjeđenje zapošljivosti mladih, jačanje institucionalne koordinacije i olakšavanje prelaska iz obrazovanja na tržište rada. [22:  https://www.gov.me/ms/garancija-za-mlade-zzzgrabi-sansu ]  [23:  Prijedlog plana implementacije programa garancije za mlade, https://www.gov.me/dokumenta/ea17e3d8-968e-435f-8707-c0d98aa65fc9 ] 

· Strategija o migracijama i reintegraciji povratnika 2021–2025 – ključni strateški dokument usmjeren na usklađivanje upravljanja migracijama u Crnoj Gori sa standardima Evropske unije (EU) u okviru procesa pristupanja. Predstavlja prvi dokument koji objedinjuje prethodno odvojene strategije upravljanja migracijama i reintegracije povratnika u jedinstven okvir.
· Nacionalna strategija održivog razvoja (NSOR) 2030[footnoteRef:24] – strateški cilj 1.1 odnosi se na demografske trendove; strateški cilj 2.5 odnosi se na zapošljivost i socijalnu uključenost. [24:  Vlada Crne Gore, Nacionalna strategija održivog razvoja (NSOR) 2030, usvojena 2016. godine. https://www.gov.me/dokumenta/cc23d020-f8b5-452e-ac91-b8b565fe2982 ] 


Institucionalni okvir: Ministarstvo rada, zapošljavanja i socijalnog dijaloga (uspostavljeno u okviru aktuelne strukture Vlade, što ukazuje na povišen prioritet politike, gdje je i inspekcija rada (Direktorat za inspekcijske poslove, Direkcija za inspekciju rada i Direkcija za inspekciju zaštite i zdravlja na radu); Zavod za zapošljavanje Crne Gore (ZZZCG); Fond rada[footnoteRef:25]; Socijalni savjet (tripartitno tijelo socijalnog dijaloga[footnoteRef:26]).  [25:  https://www.gov.me/en/labour-fund ]  [26:  https://www.socsav.me/tripartitni-dijalog/ ] 

Ključno zakonodavstvo u oblasti socijalne zaštite i uključenosti je:
· Zakon o socijalnoj i dječjoj zaštiti (Sl. list CG br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21, 3/23, 48/24, 84/24, 33/25, 122/25, 160/25, 33/26) –  prava u oblasti socijalne i dječje zaštite, kao i pružanje usluga socijalne i dječje zaštite, ostvaruju se pod uslovima i na način propisan ovim zakonom. Socijalna i dječja zaštita predstavlja djelatnost koja obezbjeđuje i sprovodi mjere i programe namijenjene pojedincima i porodicama suočenim sa nepovoljnim ličnim ili porodičnim okolnostima, uključujući prevenciju, pomoć u zadovoljavanju osnovnih životnih potreba i podršku.
· Zakon o doprinosima za obavezno socijalno osiguranje (Sl. list CG br. 13/07, 79/08, 86/09, 78/10, 40/11, 14/12, 62/13, 8/15, 22/17, 42/19, 59/21, 145/21, 152/22, 94/24, 160/25) – doprinos za penzijsko i invalidsko osiguranje smanjen je i iznosi 10% i u potpunosti ga snosi zaposleni, dok poslodavac ne učestvuje u ovoj kategoriji. Doprinos za osiguranje od nezaposlenosti iznosi 0,5% na teret zaposlenog i 0,5% na teret poslodavca. Ukupno opterećenje doprinosa iznosi 10,5% za zaposlenog i 0,5% za poslodavca, odnosno 11% bruto zarade. Doprinosi za zdravstveno osiguranje se više ne plaćaju, jer su ukinuti i finansiraju se iz državnog budžeta, dok osnovicu za obračun doprinosa čini bruto zarada zaposlenog.
· Zakon o penzijskom i invalidskom osiguranju (Sl. list RCG br. 54/03, 39/04, 61/04, 79/04, 81/04, 29/05, 14/07 i 47/07; Sl. list CG br. 12/07, 13/07, 79/08, 14/10, 78/10, 34/11, 39/11, 40/11, 66/12, 36/13, 38/13, 61/13, 6/14, 60/14, 10/15, 44/15, 42/16, 55/16, 80/20, 145/21, 86/22, 99/23, 125/23, 77/24, 11/25, 122/25, 160/25, 14/26) – uređuje obavezno penzijsko i invalidsko osiguranje zasnovano na sistemu tekućeg finansiranja. Ukupna stopa doprinosa iznosi 20,5% (15% na teret zaposlenog i 5,5% na teret poslodavca).
· Zakon o zaštiti jednakosti i zabrani diskriminacije (Sl. list CG br. 2/26) – ovim zakonom uređuju se zaštita i unaprjeđenje jednakosti radi stvaranja uslova za obezbjeđivanje jednakih mogućnosti, kao i zaštita od diskriminacije po osnovu rasnog ili etničkog porijekla, boje kože, nacionalne ili socijalne pripadnosti, jezika, vjere ili uvjerenja, političkog ili drugog mišljenja, pola ili polnih karakteristika i/ili promjene pola, roda ili rodnog identiteta, seksualne orijentacije, genetskih karakteristika, zdravstvenog stanja, invaliditeta, starosti, imovnog stanja, bračnog ili porodičnog statusa, životnog partnerstva, pripadnosti grupi, političkoj partiji ili drugoj organizaciji, kao i drugih ličnih svojstava.
· Zakon o rodnoj ravnopravnosti (Sl.list RCG, br. 46/07, Sl. list CG, br. 73/10, 40/11, 35/15) uređuje način obezbjeđivanja i ostvarivanja prava po osnovu rodne ravnopravnosti, u skladu sa međunarodnim aktima i opšte prihvaćenim pravilima međunarodnog prava, kao i mjere za eliminisanje diskriminacije po osnovu pola i stvaranje jednakih mogućnosti za učešće žena i muškaraca, kao i lica drukčijih rodnih identiteta u svim oblastima društvenog života.

Ključna strateška dokumenta:
· Strategija razvoja sistema socijalne i dječje zaštite 2025–2028[footnoteRef:27] - usmjerena je na obezbjeđenje materijalne sigurnosti, širi pristup uslugama, kvalitetnije upravljanje i stabilnije digitalne usluge, uz jačanje podrške porodicama i najranjivijim grupama. Strateški cilj je uspostavljanje integrativnog i održivog sistema socijalne i dječje zaštite koji unapređuje kvalitet života korisnika i korisnica. Ova Strategija je ključni reformski dokument za sistem socijalne zaštite, sa fokusom na deinstitucionalizaciju, razvoj usluga u zajednici i jačanje centara za socijalni rad. Glavni partneri su Ministarstvo socijalnog staranja, brige o porodici i demografije, Zavod za socijalnu i dječju zaštitu i lokalne samouprave. U Strategiji se konstatuje da izdvajanja za socijalnu zaštitu iznose 18% ukupnog budžeta, ali da je samo 25% propisanih davanja usmjereno na materijalno ugroženo stanovništvo. Ključni cilj: najmanje 3 socijalne usluge po opštini do 2027. godine. [27:  https://www.gov.me/dokumenta/bb77fe25-5ffd-43a2-9313-738e0e0b725e] 

· Strategija deinstitucionalizacije 2025–2028[footnoteRef:28] – opšti cilj ove strategije je obezbjeđenje prava na dostojanstven, nezavisan i kvalitetan život u zajednici, kroz prevenciju institucionalizacije, razvoj održivih usluga u zajednici i podršku socijalnoj inkluziji u najmanje restriktivnom okruženju. Glavni nosioci realzacije ove Strategije su Ministarstvo socijalnog staranja, brige o porodici i demografije i Zavod za socijalnu i dječju zaštitu, kroz aktivnosti kao što su izrade analiza potreba za razvojem novih usluga i transformacije postojećih, izmjene, dopune ili definisanje novih standarda i normativa, sprovođenja programa stručnog usavršavanja zaposlenih, praćenje kvaliteta pružanja usluga, kao i pružanje različitih oblika stručne podrške.Kako se navodi u Reformskoj agendi, Strategijom deinstitucionalizacije definiše se minimalnih paket zagarantovanih socijalnih usluga i pristup njihovom održivom finansiranju; [28:  https://www.gov.me/dokumenta/ae125913-ef38-4dd2-bc90-3e8d38a18a62] 

· Strategija za prevenciju i zaštitu djece od nasilja 2025–2029[footnoteRef:29] - ključni cilj ove strategije je obezbjeđivanje zaštite prava djece od nasilja kroz prevenciju, rano prepoznavanje, brzu intervenciju i jačanje podrške djeci žrtvama nasilja, odnosno  jačanje politike „nulte tolerancije“ prema nasilju nad djecom. Od izuzetnog značaja je prikupljanje podataka koji pokazuju koliko je nasilja nad djecom, gdje se dešava, kako se otkriva i kako sistem reaguje, kako bi mogli planirati adekvate politike. Posebna uloga u tom segmentu je i na Zavodu za socijalnu i dječju zaštitu, koji je zadužen za praćenje socijalnih pojava, razvoj procedura i protokola usmjerenih na bržu i efikasniju zaštitu djece od nasilja. [29:  https://www.gov.me/dokumenta/515a0cbe-e735-4db6-b875-db35d1ef9c57] 

· Strategija socijalne inkluzije Roma i Egipćana 2021–2025[footnoteRef:30] - nacionalni okvir za smanjenje socioekonomskog jaza između ovih zajednica i opšte populacije. Razvijena je od strane Ministarstva ljudskih i manjinskih prava radi usklađivanja sa Strateškim okvirom EU za Rome (2020–2030) i Poznanjskom deklaracijom iz 2019. godine. Novi okvir za period 2026–2030 je u fazi izrade, sa fokusom na jednakost, obrazovanje, zapošljavanje, stanovanje i zdravstvenu zaštitu. Ova inicijativa ima za cilj suzbijanje anticiganizma i unaprjeđenje socio-ekonomskih uslova, uz prateći Akcioni plan za period 2026–2027 radi obezbjeđivanja praktične implementacije.  [30:  https://www.rcc.int/romaintegration2020/files/admin/docs/44094b7464e18540b569501bb1974d66.pdf] 

· Nacionalna strategija rodne ravnopravnosti 2025-2029[footnoteRef:31] - osnovni strateški okvir za smanjenje rodne nejednakosti i usklađivanje sa standardima EU. Njen centralni cilj je unaprjeđenje nivoa rodne ravnopravnosti kroz tri operativna cilja: unaprjeđenje primjene normativnog okvira, smanjenje stereotipa u obrazovanju i medijima, te povećanje učešća žena u donošenju odluka i pristupu resursima. [31:  https://www.gov.me/en/documents/4e791e04-f143-4db4-ad37-ca9dbb1ec4c5] 

· Podrška socijalnoj ekonomiji i subjektima socijalne ekonomije: Mapiranje i analiza stanja u oblasti socijalne ekonomije u Crnoj Gori (jun 2025); Strategija razvoja socijalne i solidarne ekonomije 2025–2029 s Akcionim planom 2026–2027 usvojena u decembru 2025. godine. Zakon o socijalnoj ekonomiji je u izradi i planirano je njegovo usvajanje u tokom 2026. Sa usvajanjem zakona, subjekti socijalne ekonomije se mogu registrovati (npr. socijalna preduzeća (DOO), kooperative, nevladina udruženja, zaštitne radionice), čime se stvara formalna baza podataka i mogućnost praćenja sektora.
Napomena: mjere koje se odnose na zapošljavanje mladih i vještine preklapaju se sa politikom oblast 6 „Obrazovanje i vještine“ (PA6). Aktivacija zapošljavanja mladih (Garancija za mlade, smanjenje NEET stope) obrađuje se ovdje u okviru socijalne politike, dok se reforma obrazovnog sistema, stručno obrazovanje i osposobljavanje, kao i cjeloživotno učenje, razmatraju u okviru PA6.
Institucionalni okvir: Ministarstvo socijalnog staranja, brige o porodici i demografije[footnoteRef:32], Zavod za socijalnu i dječju zaštitu[footnoteRef:33], mreža centara za socijalni rad i brojne institucije u oblasti socijalne zaštite; kao i Ministarstvo ljudskih i manjinskih prava. [32:  https://www.gov.me/mssd]  [33:  https://www.zsdzcg.me/] 

Ključno zakonodavstvo i strategije u oblasti zdravstva su: 
· Zakon o zdravstvenoj zaštiti (Sl. list CG br. 91/25, 121/25, 31/26) – uređuje organizaciju, sprovođenje i pružanje zdravstvene zaštite, prava i obaveze građana u ostvarivanju zdravstvene zaštite, društvenu odgovornost za zdravlje stanovništva, prava i dužnosti zdravstvenih radnika i saradnika, kontrolu kvaliteta zdravstvene zaštite, kao i druga pitanja od značaja za funkcionisanje sistema zdravstvene zaštite.
· Zakon o obaveznom zdravstvenom osiguranju (Sl. list CG br. 145/21, 48/24) – zdravstveni sistem je transformisan iz modela zasnovanog na doprinosima u sistem koji se u potpunosti finansira iz poreza. Osiguranje je i dalje obavezno i univerzalno.
· Strategija razvoja zdravstva 2023–2027[footnoteRef:34] - ključni strateški dokument koji usmjerava reforme nacionalnog zdravstvenog sistema, sa ciljem unaprjeđenja dostupnosti, kvaliteta i efikasnosti zdravstvene zaštite uz obezbjeđivanje univerzalne pokrivenosti za sve građane. Fokusira se na jačanje primarne zdravstvene zaštite, modernizaciju infrastrukture, unaprjeđenje ljudskih resursa i razvoj digitalnih zdravstvenih sistema. Strategija takođe naglašava unaprjeđenje upravljanja, donošenje odluka zasnovano na podacima i spremnost za vanredne situacije u javnom zdravlju, uz implementaciju kroz koordinisane akcione planove na nivou institucija. Predstavlja okvir za infrastrukturni program finansiran od strane Banke za razvoj Savjeta Evrope (CEB). [34:  https://www.gov.me/dokumenta/2414cd07-7fce-41bd-9df1-11eeaba307e7] 

Demografija (horizontalna oblast)
Crna Gora se suočava sa složenim demografskim izazovima: ukupno stanovništvo iznosi približno 623.327 (MONSTAT, januar 2025); ukupna stopa fertiliteta iznosila je 1,8 u 2024. godini (relativno visoka za region, ali ispod nivoa proste reprodukcije); stanovništvo stari (udio populacije starije od 65 godina projektovan je da se udvostruči do 2035. godine); prisutna je unutrašnja migracija sa sjevera ka primorju i Podgorici; kao i emigracija mladih i obrazovanih ljudi. Prosječna starost napuštanja roditeljskog doma iznosi 32,8 godina. Popis stanovništva iz 2023. godine potvrdio je pad broja stanovnika i strukturno starenje. Strateški cilj 1.1 NSOR 2030 odnosi se na demografske trendove, ali je implementacija spora, a finansijski podsticaji za rađanje imaju ograničen efekat. Ne postoji posebna nacionalna strategija stanovništva.
Planirane i tekuće reforme
Tržište rada i zapošljavanje
· Usvajanje nove Nacionalne strategije zapošljavanja 2026–2030;
· Proširenje Programa Garancije za mlade sa tri pilot opštine na cijelu teritoriju Crne Gore;
· Reformska agenda 2024–2027[footnoteRef:35] - ključni koraci u oblasti aktivacije tržišta rada, dostojanstvenog rada i smanjenja neformalne ekonomije; [35:  Agenda reformi Crne Gore 2024–2027. https://reform-monitor.org/wp-content/uploads/2025/05/Reform-agenda-Montenegro_.pdf] 

· Jačanje aktivnih politika tržišta rada (ALMP) i kapaciteta Zavoda za zapošljavanje;
· Rješavanje neusklađenosti vještina kroz usklađivanje sa politikom oblast 6 „Obrazovanje i vještine“ (PA6);
· Podrška učešću žena na tržištu rada kroz proširenje usluga brige o djeci/rano i predškolsko obrazovanje i fleksibilne oblike rada;
· Obezbjeđivanje sprovođenja Godišnjeg akcionog plana IPA 2024 za podršku zapošljavanju i socijalnoj politici u Crnoj Gori, zajedno sa Višegodišnjim operativnim programom „Zapošljavanje i socijalna uključenost“ za period 2024–2027 u oblasti zapošljavanja
· Usvajanje novog zakona o reprezentativnosti sindikata i poslodavačkih udruženja koji će na jedinstven način urediti pitanje reprezentativnosti sindikata i udruženja poslodavaca. Reformom zakonodavstva u ovoj oblasti, stvoriće se uslovi da se kroz socijalni dijalog ostvaruju prava koja imaju reprezentativni sindikati i udruženja poslodavaca, a to su prava na : kolektivno pregovaranje i zaključivanje kolektivnog ugovora na odgovarajućem nivou; učešće u radu Socijalnog savjeta i drugih tripartitnih i multipartitnih tijela na odgovarajućem nivou, kao i druga prava;
· Usvajanje novog zakona o štrajku; Ključne novine  koje treba da donese usvajanje  Novim zakonom o štrajku redefinisaće se djelatnosti od javnog interesa, gdje se minimum rada mora obezbijediti  i djelatnosti od vitalnog značaja - čiji bi prekid rada zbog prirode posla mogao da ugrozi život, ličnu sigurnost ili zdravlje dijela ili cjelokupnog stanovništva, zatim da štrajk može organizovati bilo koji sindikat kod poslodavca, a ne samo reprezentativni sindikat, sužena su ograničenja na moguće zabrane organizovanja štrajka u državnim organima i javnim službama. Biće i pojednostavljen  postupak organizovanja štrajka na granskom i nacionalnom nivou, razradiće se odredbe vezane za određivanje minimuma procesa rada, a preciznije će se urediti i pitanja koja se odnose na  utvrđivanje nezakonitosti štrajka i  naknadu štete usled nezakonitog štrajka.

Socijalna zaštita i uključenost
· Sprovođenje seta novih strateških dokumenata: socijalna i dječja zaštita, deinstitucionalizacija, prevencija i zaštita djece od nasilja;
· Uspostavljanje najmanje tri usluge socijalne i dječje zaštite koje podržavaju život u zajednici u svakoj jedinici lokalne samouprave do 2027. godine;
· Socijalna davanja su „nedovoljno usmjerena“ i ne dopiru efikasno do siromašnih, pri čemu samo ograničen dio davanja dospijeva do najsiromašnijih domaćinstava[footnoteRef:36]; stoga su reforme u ovoj oblasti neophodne radi unaprjeđenja preciznosti ciljanja, obezbjeđivanja da podrška stigne do najranjivijih grupa i jačanja ukupne efikasnosti i održivosti sistema socijalne zaštite; stoga je neophodno raditi analitiku i istraživanja u cilju predlaganja unapređenja politika, razvijati metodologije procjene potreba korisnika, analizu ciljana davanja, evaluaciju efekata politika, istraživanja siromaštva i uključenosti; [36:  Ujedinjene nacije u Crnoj Gori. (2026). Izvještaj o rezultatima na nivou države za 2025 – Crna Gora. Ujedinjene nacije. https://montenegro.un.org/sites/default/files/2026-04/UN%20Montenegro%20Annual%20Results%20Report%20-%202025.pdf] 

· Razvoj analitičke i istraživačke funkcije sistema socijalne i dječje zaštite i unapređenje stručnih kompetencija zaposlenih u sistemu socijalne i dječje zaštite.
· Osnivanje nove institucije – Zavoda za jedinstveno vještačenje invaliditeta u skladu sa Odlukom o osnivanju[footnoteRef:37] iz decembra 2025. godine. [37:  Odluka o osnivanju Zavoda za jedinstveno vještačenje invaliditeta, Sl. list CG, br. 154/25.] 

· Uspostavljanje inkluzivnog dodatka kao jedinstvenog novčanog davanja za osobe sa invaliditetom u skladu sa potrebnim stepenom podrške koji pokriva sva prava datog korisnika i obrađuje se putem elektronskog sistema u 2027. godini. 
· Rješavanje održivosti penzijskog sistema usljed smanjenja doprinosa i demografskih pritisaka, posebno starenja stanovništva; rastući udio starijih osoba i smanjenje radno sposobnog stanovništva dodatno opterećuju sistem zasnovan na tekućem finansiranju; potrebne su reforme radi obezbjeđivanja dugoročne finansijske održivosti, uključujući mjere za uravnoteženje doprinosa i davanja, produženje radnog vijeka i prilagođavanje sistema demografskim trendovima;
· Dalji razvoj platforme e-Social[footnoteRef:38] za upravljanje materijalnim davanjima i uslugama, kao i razvoj elektronskih baza podataka; [38:  Dostupno na Portalu otvorenih podataka: https://data.gov.me/en/  , oblast rada i socijalnog staranja: https://data.gov.me/en/group/rad-i-socijalno-staranje ] 

· Sprovođenje nacionalnog akcionog plana za Evropsku garanciju za djecu kroz izradu Nacionalnog akcionog plana za Garanciju za djecu u Crnoj Gori[footnoteRef:39], u cilju suzbijanja dječjeg siromaštva i socijalne isključenosti, uz usklađivanje sa prioritetima pristupanja EU; fokus na jačanju prava djece, deinstitucionalizaciji, unaprjeđenju usluga socijalne i dječje zaštite, razvoju ranih intervencija i obezbjeđivanju inkluzivnog obrazovanja, uz podršku UNICEF-a; Ovim dokumentom planirano je unapređenje kvaliteta života djece na način što će se razvijati usluge dostupne djeci i porodicama, unaprijediti materijalna davanja i poštovanje prava djece u svim oblastima koje su od značaja za zaštitu djece, a što će ojačati i međusektorsku saradnju; [39:  Programom rada Vlade Crne Gore za 2026. godinu predviđena je izrada Nacionalnog akcionog plana Garancija za djecu 2025-2030. godine.] 

· Izrada nove Strategije za socijalnu uključenost Roma i Egipćana (nasljednice strategije za period 2021–2025);
· Izrada Nacionalne strategije za demografiju 2027-2037, sa akcionim planom 2027-2028
· Obezbjeđivanje sprovođenja Godišnjeg akcionog plana IPA 2024 za podršku zapošljavanju i socijalnoj politici u Crnoj Gori, zajedno sa Višegodišnjim operativnim programom „Zapošljavanje i socijalna uključenost“ za period 2024–2027 u oblasti socijalne politike.
· Usvajanje Zakona o socijalnoj ekonomiji;
Zdravstvo
· Sprovođenje Strategije razvoja zdravstva 2023–2027 i infrastrukturnog programa finansiranog od strane CEB-a (bolnica u Pljevljima, dom zdravlja u Podgorici, Klinika za hematologiju);
· Kredit CEB-a od 83 miliona eura (odobren april 2025, potpisan oktobar 2025)[footnoteRef:40] - finansiranje: nove Opšte bolnice u Pljevljima (zamjena zastarjelih kapaciteta na sjeveru), Doma zdravlja City Kvart u Podgorici, Klinike za hematologiju u Kliničkom centru Crne Gore, kao i savremene dijagnostičke opreme (MRI, CT, PET-CT skeneri) za više od 30 javnih zdravstvenih ustanova. [40:  CEB, kredit od 83 miliona eura za jačanje zdravstvenog sistema Crne Gore, april 2025.https://coebank.org/en/news-and-publications/news/ceb-approves-83-million-euros-loan-to-strengthen-montenegro-healthcare-system/] 

· Kredit EBRD-a od 12 miliona eura (2024) za energetsku efikasnost i renoviranje tri bolnička objekta, uz podršku grant-a EU od 2 miliona eura u okviru REEP-a[footnoteRef:41] [41:  https://www.ebrd.com/home/news-and-events/news/2024/ebrd-helps-transform-three-hospitals-in-montenegro.html] 

· Investicioni ciklus Ministarstva zdravlja: 26,1 milion eura realizovanih projekata u 2024; 47,3 miliona eura ugovorenih; 17,6 miliona eura u novim tenderima za 2025[footnoteRef:42] [42:  https://monte.business/montenegro-launches-historic-investment-cycle-to-modernize-healthcare-system/] 

· Operativni centar za javno zdravlje (PHEOC) – prvi na Balkanu, izgrađen u Institutu za javno zdravlje u Podgorici, finansiran od strane EU (3 miliona eura, IPA)[footnoteRef:43] [43: https://monte.business/montenegro-the-construction-of-the-public-health-operations-center-for-emergency-situations-in-podgorica-has-begun/] 

· Integrisani zdravstveni informacioni sistem (IHIS) – uz podršku UNDP-a, završena informatizacija zdravstvenih ustanova, uključujući Klinički centar Crne Gore [footnoteRef:44] [44:  https://www.undp.org/montenegro/projects/strengthening-health-system-montenegro] 

· Modernizacija dijagnostičke opreme u više od 30 javnih zdravstvenih ustanova; 
· Rješavanje emigracije medicinskog kadra i nedostatka zdravstvenih radnika;
· Jačanje primarne zdravstvene zaštite i zdravstvenih usluga zasnovanih na zajednici;
· Operacionalizacija PHEOC-a i jačanje spremnosti za vanredne situacije u zdravstvu; 
· Unaprjeđenje digitalizacije zdravstvenog sistema (održivost i interoperabilnost IHIS-a). 
Demografska politika
· Izrada sveobuhvatne nacionalne strategije stanovništva koja integriše dimenzije zapošljavanja, obrazovanja, zdravstva, rodne ravnopravnosti i regionalnog razvoja (u skladu sa preporukama analiize NSOR-a u oblasti demografije);
· Jačanje politika podrške porodici izvan jednokratnih finansijskih podsticaja (briga o djeci, ravnoteža između poslovnog i privatnog života).
Veze sa Program ekonomskih reformi i Reformskom agendom
U Reformskoj agendi 2024-2027, u podoblasti Zapošljivost, podrška za aktivaciju, socijalne usluge, uključene su tri reformske oblasti (3.1.1 rješavanje neusklađenosti na tržištu rada kroz cjeloživotno učenje i povećavanje zapošljivosti diplomaca kroz praktičan rad, uključujući poslove u zelenoj i digitalnoj ekonomiji, 3.1.2 povećanje učešća ženske radne snage i 3.1.3 reformisanje sistema socijalne i dječije zaštite radi efikasnije, efektivnije i transparentnije upotrebe javnih sredstava) kroz 14 reformskih koraka. U programu ekonomskih reformi 2024-2026. Reformska agenda usklađena sa strukturnim reformama iz Programa ekonomskih reformi 2024-2026, a u dijelu Strukturna reforma br. 5: Unapređenje okvira za bolju zapošljivost mladih i veći kvalitet obrazovanja, navedena je Reformska mjera br. 7: Uvođenje programa Garancija za mlade u Crnoj Gori. 

Ključni indikatori
	Indikator
	Crna Gora
	EU-27 / NATO prosjek
	Target/Mjerilo
	Godina/Izvor

	Stopa nezaposlenosti (15-64)
	10.9%
	~6.0%
	-
	2025, MONSTAT LFS

	Nezaposlenost mladih (15–29)
	22.5%
	~14.5%
	-
	2025, MONSTAT LFS

	NEET stopa (15–24)
	15.0%
	~11.2%
	-
	2025, MONSTAT LFS

	Dugoročna nezaposlenost, ukupno
(12 mj+/ukupna nezaposlenost)
	61.9%%
	~37%
	-
	2025, MONSTAT LFS
2025, EUROSTAT, LFS

	Dugoročna nezaposlenost, žene
(12 mj+/ukupna nezaposlenost)
	63.8%
	31.5%
	
	2025, MONSTAT, LFS 
2025, EUROSTAT, LFS[footnoteRef:45] [45:  https://ec.europa.eu/eurostat/databrowser/view/une_ltu_a__custom_21283587/default/table] 


	Stopa zaposlenosti (20–64)
	69.8%
	~75.3%
	78% (cilj EU 2030)
	2025, LFS
MONSTAT/Eurostat

	Stopa rizika od siromaštva (AROPE)
	20.0%
	~16.0%
	-
	2024, EU-SILC

	Stopa rizika od siromaštva ili socijalne isključenosti (AROPE), 1-17
	25.6%
	~21.4%
	cilj EU -15miliona
	2024[footnoteRef:46], EU-SILC [46:  Socijalni transferi uključeni u dohodak.] 


	Stopa rizika od siromaštva prema polu, muškarci
	19.8%
	15.5%
	
	2024, EU-SILC

	Stopa rizika od siromaštva prema polu, žene
	20.1%
	17.1%
	
	2024, EU-SILC

	Uticaj socijalnih transfera na smanjenje siromaštva
	Slab (bez penzija)
	~33% smanjenje
	-
	2022, ESSPROS/RCC

	S80/S20 odnos dohodovnih kvintila
	Visok (među najvišima u WB6)
	~4.7
	-
	2022, EU-SILC

	Udio stanovništva koje ne može adekvatno zagrijati dom – energetsko siromaštvo
	12.1[footnoteRef:47] [47:  http://www.monstat.org/uploads/files/SILC/2024/Saopštenje_Anketa_o_dohotku_i_uslovima_života_EU-SILC_2025_.pdf] 

	9.2[footnoteRef:48] [48:  https://ec.europa.eu/eurostat/web/products-eurostat-news/w/ddn-20260202-2?utm_source=chatgpt.com] 

	Smanjenje do EU prosjeka
	EU-SILC MNE 2924, MONSTAT

	Ukupna stopa fertiliteta
	1.7-2.0
	~1.46
	Nivo proste reprodukcije: 2.1
	2023, MONSTAT

	Stanovništvo (Popis 2023)
	~623,633
(rizik smajenja)
	-
	-
	2023, MONSTAT

	Udio stanovništva 65+
	~17% (udvostručenje do 2035*)
	~21.3%
	-
	2023, MONSTAT

	Minimalna neto zarada
	€600/€800
	-
	Direktiva2022/2041
	oktobar 2024, 
Zakon o radu

	Doprinos za penzijsko i invalidsko osiguranje
	10% (sa 20.5%)
	-
	-
	oktobar 2024, 
Zakon o PIO

	Ukupan broj korisnika penzija
	132,542
	-
	-
	mart 2026, 
Fond PIO

	Minimalna penzija
	€ 450
	-
	-
	decembar 2023, Zakon o PIO

	Javna potrošnja za zdravstvo 
(% javne potrošnje)
	14.40%
	~15%
	-
	2021, WHO/Euro

	Izdaci „iz džepa“ za zdravstvenu zaštitu – lična izdvajanja za zdravstvenu zaštitu  (% ukupno)
	~38%
	~15%
	-
	2021, WHO/Euro

	Investicije u zdravstvenu infrastrukturu (2024)
	26,1 mil € realizovano; 47,3 mil € ugovoreno
	-
	-
	2024, Ministarstvo zdravlja

	Izdvajanja za socijalnu zaštitu 
(% budžeta)
	18%
	-
	-
	Strategija2025-2028

	Stopa ranog napuštanja školovanja
	4.90%
	~9.5%
	<9% (cilj EU)
	2024, MONSTAT

	Status Poglavlja 19
	Određeni nivo pripremljenosti
	-
	Zatvarajuća mjerila
	2025, Izvještaj EK


Tematske cjelilne
	Kod tematske cjeline
	Naziv tematskih cjelina

	
	17.68 Tržište rada i zapošljavanje

	438
	Unaprjeđenje pristupa zapošljavanju

	439
	Modernizacija i jačanje institucija tržišta rada

	440
	Promocija učešća žena i rodne ravnopravnosti na tržištu rada*

	441
	Povećanje učešća državljana trećih zemalja na tržištu rada

	442
	Socio-ekonomska podrška izbjeglicama u trećim zemljama

	443
	Specifična podrška zapošljavanju mladih

	444
	Poboljšanje pristupa zapošljavanju za marginalne zajednice, kao što su Romi

	445
	Poboljšanje pristupa zapošljavanju za osobe sa invaliditetom

	446
	Prilagođavanje radnika, preduzeća i preduzetnika promjenama

	447
	Samozapošljavanje i pokretanje biznisa

	448
	Zaštita i zdravlje na radu

	449
	Podrška socijalnim partnerima

	
	17.69 Pomoć u hrani i materijalna davanja

	450
	Rješavanje materijalne deprivacije putem pomoći u hrani i/ili materijalne pomoći za najugroženije, uključujući prateće mjere (ne u slučaju katastrofa)

	451
	Programi sigurnosti hrane za domaćinstva

	452
	Usluge za borbu protiv pothranjenosti (zaostajanje u rastu, mršavost, nedostatak mikronutrijenata, gojaznost)

	
	17.70 Zdravstvo

	453
	Učinak zdravstvenih sistema (isključujući infrastrukturu i digitalizaciju)

	454
	Digitalizacija u zdravstvu

	455
	Promocija zdravlja i prevencija bolesti, isključujući uticaje klimatskih promjena na zdravlje

	456
	Mjere usmjerene na klimatsku otpornost zdravstvenih usluga

	457
	Prevencija zdravstvenih uticaja izazvanih klimatskim promjenama

	458
	Osnovna sanitarna infrastruktura u trećim zemljama

	459
	Proizvodnja uređaja za čisto kuvanje u trećim zemljama

	460
	Reproduktivno zdravlje u trećim zemljama*

	461
	Zdravstvena zaštita za migrante u trećim zemljama

	462
	Zdravstvena infrastruktura – razvoj i izgradnja novih zgrada sa nultom ili gotovo nultom emisijom

	463
	Zdravstvena infrastruktura – razvoj i izgradnja drugih tipova objekata

	
	17.05 Reforme

	464
	Aktivne politike tržišta rada

	465
	Funkcionisanje tržišta rada

	466
	Rodna ravnopravnost, zabrana diskriminacije, jednake mogućnosti i zastupljenost

	467
	Zdravstvo

	468
	Stanovanje

	469
	Dugotrajna njega

	470
	Penzijski sistemi i aktivno starenje

	471
	Siromaštvo, socijalna uključenost i socijalna zaštita

	472
	Zarade i određivanje zarada

	473
	Socijalna politika i regulatorni okvir

	474
	Politika sigurnosti snabdijevanja hranom i administrativno upravljanje

	475
	Osiguranje, strukovne penzije i lične penzije

	
	17.71 Socijalna uključenost

	476
	Socijalna uključenost mladih

	477
	Socijalna integracija, uključujući pristup kvalitetnim uslugama za državljane trećih zemalja

	478
	Mjere za socijalnu uključenost i pristup kvalitetnim uslugama za osobe sa invaliditetom

	479
	Mjere za suzbijanje dječjeg siromaštva

	480
	Mjere za socijalnu uključenost, uključujući pristup kvalitetnim uslugama za marginalizovane zajednice kao što su Romi

	481
	Dugotrajna njega, uključujući pružanje porodičnih i usluga u zajednici (isključujući infrastrukturu)*

	482
	Mjere za socijalnu integraciju, uključujući pristup uslugama za osobe u riziku od siromaštva ili socijalne isključenosti

	483
	Mjere za rješavanje beskućništva

	484
	Podrška socijalnoj ekonomiji i socijalnim preduzećima

	485
	Podrška neformalnim/polu-formalnim finansijskim posrednicima u trećim zemljama

	486
	Ostala socijalna infrastruktura (uključujući predškolske ustanove i centre za njegu) – razvoj i izgradnja novih zgrada sa nultom ili gotovo nultom emisijom*

	487
	Ostala socijalna infrastruktura (uključujući predškolske ustanove i centre za njegu) – razvoj i izgradnja drugih tipova objekata*

	488
	Direktna novčana podrška domaćinstvima za rješavanje specifičnih ranjivosti korisnika u vezi sa uticajem ETS2



Napomena: Tematske jedinice 17.68.442 (socio-ekonomska podrška izbjeglicama u trećim zemljama), 17.69.451–452 (sigurnost hrane/pothranjenost u trećim zemljama), 17.70.457–461 (sanitarni uslovi, kuvanje, reproduktivno zdravlje, zdravstvena zaštita za migrante u trećim zemljama, infrastruktura u trećim zemljama), kao i 17.71.477 i 17.71.485 (podrška neformalnim finansijskim posrednicima u trećim zemljama) isključene su iz dalje analize, jer nisu relevantne za Crnu Goru.
Lista razvojnih izazova
	Broj
	Kod
	Naziv razvojnog izazova
	Obrazloženje

	01
	PA17-01
	Slab učinak tržišta rada i strukturna nezaposlenost (438, 439, 449, 464, 465)
	Iako se stopa nezaposlenosti u posljednjim godinama kontinuirano smanjuje (u februaru 2026. iznosila je 9%), dugoročna nezaposlenost je visoko zastupljena u evidenciji Zavoda za zapošljavanje (u 2025. godini ukupno 20.204 lica, odnosno 71,39% ukupnog broja nezaposlenih, tražilo je posao duže od jedne godine; od toga je 16.537 lica (58,44%) bilo nezaposleno duže od tri godine, a 12.165 (42,99%) duže od pet godina[1]), što ukazuje na strukturne neefikasnosti tržišta rada. Drugim riječima, uprkos postepenom smanjenju ukupne stope nezaposlenosti, tržište rada Crne Gore karakterišu izražene strukturne neusklađenosti između ponude i tražnje rada, visok udio dugoročno nezaposlenih i ograničena efikasnost aktivnih politika tržišta rada. Dugotrajna nezaposlenost posebno pogađa mlade, žene, niskokvalifikovane radnike i stanovništvo sjevernog regiona. Ograničeni kapaciteti institucija tržišta rada, nedovoljna individualizacija usluga zapošljavanja i nizak obuhvat programa aktivacije otežavaju reintegraciju nezaposlenih u formalno tržište rada.

	02
	PA17-02
	Niska stopa zaposlenosti i ograničeno učešća žena i mladih na tržištu rada (438, 440, 443, 446, 449, 466, 476)
	Stopa zaposlenosti (69.8% u 2025. godini) i dalje je znatno ispod cilja EU (78%) i Evropskog stuba socijalnih prava, uz posebno nisko učešće žena, mladih i pojedinih ranjivih grupa na tržištu rada. Ograničena dostupnost usluga brige o djeci i starijima, nedovoljna zastupljenost fleksibilnih oblika rada, rodni stereotipi, diskriminacija i otežan prelazak iz obrazovanja u zaposlenje smanjuju participaciju radne snage. Visok nivo NEET populacije dodatno povećava rizik dugoročne socijalne isključenosti mladih i smanjuje dugoročni razvojni potencijal tržišta rada.

	03
	PA17-03
	Neusklađenost vještina sa potrebama tržišta rada i nizak nivo cjeloživotnog učenja (438, 443, 446, 464, 465)
	Postoje značajne razlike između kompetencija radne snage i potreba privrede, posebno u sektorima sa rastućom tražnjom za digitalnim, tehničkim i zelenim vještinama. Sistemi obrazovanja, stručnog osposobljavanja i prekvalifikacije nijesu dovoljno povezani sa potrebama tržišta rada, dok je učešće odraslih u programima cjeloživotnog učenja ograničeno. Ovo smanjuje produktivnost, otežava zapošljivost i usporava prilagođavanje ekonomskim i tehnološkim promjenama.

	04
	PA17-04
	Visok nivo neformalne ekonomije i nesigurih oblika rada (446, 448, 465, 472, 473)
	Značajan dio zaposlenosti i dalje se odvija u neformalnoj ekonomiji ili kroz nesigurne oblike rada, naročito u sezonskim djelatnostima i među ranjivim grupama. Neformalni rad ograničava pristup socijalnoj zaštiti, smanjuje poreske i doprinosne prihode i povećava rizik siromaštva zaposlenih. Ograničeni inspekcijski i institucionalni kapaciteti dodatno otežavaju efikasno sprovođenje radnog zakonodavstva i zaštitu prava zaposlenih.

	05
	PA17-05
	Nedovoljno efikasne i slabo ciljane mjere socijalne zaštite (450, 471, 482, 488)
	Ako su izdvajanja za socijalnu zaštitu relativno visoka (18% budžeta), postojeći sistem davanja nije dovoljno usmjeren ka najsiromašnijim i najranjivijim domaćinstvima. Samo ograničen dio davanja dopire do najsiromašnijih domaćinstava, što smanjuje efikasnost sistema u smanjenju siromaštva i socijalne isključenosti. Fragmentisanost programa, ograničena digitalizacija i nedovoljna koordinacija institucija smanjuju efikasnost sistema u smanjenju siromaštva i socijalne isključenosti. Poseban izazov predstavlja uspostavljanje održivog i pravičnog modela socijalne pomoći koji istovremeno podstiče aktivaciju korisnika.

	06
	PA17-06
	Visok rizik od siromaštva i socijalne isključenosti
	Oko 20.0% stanovništva nalazi se u riziku od siromaštva ili socijalne isključenosti (AROPE, EU SILC 2024). Ranjive grupe – uključujući djecu, Rome i osobe sa invaliditetom, ali i starije osobe i samohrani roditelji – suočavaju se sa sistemskim barijerama u pristupu zdravstvenim i socijalnim uslugama, obrazovanju i zapošljavanju, što produbljuje nejednakosti i socijalnu fragmentaciju, doprinoseći i reprodukciji međugeneracijskog siromaštva i teritorijalnih nejednakosti.

	07
	PA17-07
	Nedovoljno razvijene usluge socijalne i dugotrajne njege u zajednici (469, 481, 482, 486, 487)
	Sistem socijalne zaštite i dugotrajne njege i dalje se dominantno oslanja na institucionalni smještaj, dok je dostupnost usluga u zajednici neravnomjerna i nedovoljna, posebno u manje razvijenim opštinama. Nedostatak dnevnih centara, podržanog stanovanja, usluga pomoći u kući i integrisanih usluga podrške ograničava proces deinstitucionalizacije i smanjuje kvalitet života korisnika i njihovih porodica.

	08
	PA17-08
	Demografski pad,  starenje stanovništva i emigracija radno sposobnog kadra (440, 469, 470, 476, 481)
	Crna Gora se suočava sa kontinuiranim demografskim padom, starenjem stanovništva i emigracijom mladih i obrazovanih ljudi. Ovi trendovi smanjuju raspoloživu radnu snagu, povećavaju zavisnički odnos između aktivnog i neaktivnog stanovništva i stvaraju dodatni pritisak na penzioni, zdravstveni i sistem socijalne zaštite. Nedostatak integrisane demografske politike dodatno ograničava kapacitet države da odgovori na dugoročne demografske promjene.

	09
	PA17-09
	Neodrživ penzijski i sistem socijalnog osiguranja
	Penzijski sistem suočava se sa rastućim rizicima održivosti usljed smanjenih stopa doprinosa, nepovoljnih demografskih trendova i povećanja broja korisnika penzija. Oslanjanje na budžetske transfere povećava fiskalne rizike i ograničava prostor za druga socijalna ulaganja. Istovremeno, izazov ostaje očuvanje adekvatnosti penzija i smanjenje rizika siromaštva starijih osoba.

	10
	PA17-10
	Neefikasnosti zdravstvenog sistema i nedostatak kadra (453, 455, 462, 463, 467)
	Zdravstveni sistem karakterišu visoki izdaci građana „iz džepa“ (38%), nedovoljno razvijena infrastruktura, regionalne razlike u dostupnosti usluga i nedostatak medicinskog kadra, posebno na sjeveru zemlje. Emigracija zdravstvenih radnika dodatno slabi kapacitete sistema, dok ograničeni resursi utiču na kvalitet i pravovremenost zdravstvene zaštite.

	11
	PA17-11
	Nedovoljna digitalizacija i interoperabilnost sistema socijalne i zdravstvene zaštite
	Iako su pokrenuti procesi digitalizacije kroz platforme IHIS i e-Social, sistemi upravljanja podacima ostaju fragmentisani i nedovoljno interoperabilni. Ograničena razmjena podataka između institucija otežava planiranje politika zasnovanih na dokazima, praćenje korisnika i efikasno pružanje integrisanih usluga.

	12
	PA17-12
	Regionalni dispariteti u pristupu zapošljavanju, socijalnim i zdravstvenim uslugama (438, 453, 462, 463, 471, 482, 486, 487)
	Izražene teritorijalne razlike između sjevernog regiona i razvijenijih urbanih područja utiču na pristup zaposlenju, zdravstvenoj zaštiti, socijalnim uslugama i infrastrukturi. Depopulacija i unutrašnje migracije dodatno smanjuju razvojni potencijal manje razvijenih opština i povećavaju regionalne nejednakosti.

	13
	PA17-13
	Ograničen razvoj socijalne ekonomije i subjekata socijalne ekonomije (447, 484)
	Sektor socijalne ekonomije u Crnoj Gori još uvijek je nedovoljno razvijen i nema stabilan regulatorni i finansijski okvir. Ograničen pristup finansiranju, nedostatak institucionalne podrške i slaba vidljivost subjekata socijalne ekonomije smanjuju potencijal ovog sektora za zapošljavanje ranjivih grupa i razvoj lokalnih zajednica

	14
	PA17-14
	Slabi administrativni kapaciteti i koordinacija politika za sprovođenje reformi i povlačenje EU fondova
	Institucionalni kapaciteti za planiranje, sprovođenje, monitoring i evaluaciju politika u oblasti socijalne politike ostaju ograničeni. Fragmentisano upravljanje, nedovoljna međusektorska koordinacija i nedostatak analitičkih kapaciteta otežavaju sprovođenje reformi i korišćenje EU fondova u skladu sa principima partnerstva i upravljanja zasnovanog na rezultatima. Iako su reformski pravci u oblasti socijalne i dječje zaštite jasno definisani, institucije sistema nemaju dovoljno razvijene administrativne, projektne i finansijske kapacitete za pripremu, implementaciju i upravljanje projektima finansiranim iz EU fondova. Poseban izazov predstavlja nedostatak stručnih znanja za programiranje, upravljanje projektima, praćenje indikatora i izvještavanje u skladu sa EU zahtjevima. Nedovoljno razvijeni kapaciteti ograničavaju apsorpciju dostupnih sredstava i umanjuju potencijal za sprovođenje reformi, posebno u oblastima razvoja usluga u zajednici, deinstitucionalizacije i unapređenja kvaliteta usluga.

	Pandemije, inflacija, energetske i ekonomske krize pokazale su ograničenu otpornost sistema socijalne i zdravstvene zaštite na iznenadne šokove. Nedovoljno razvijeni krizni mehanizmi, ograničeni ljudski resursi i fiskalni pritisci mogu ugroziti kontinuitet pružanja osnovnih usluga i povećati rizik siromaštva i socijalne ranjivosti.

	Nedostatak relevantnih podataka za kreiranje ciljanih politika u oblasti socijalne i dječje zaštite
	Neujednačenost metodologije za prikupljanje podataka, nedostatak ljudskih i materijalnih resursa za izradu analiza i istraživanja.. Neujednačene metodologije prikupljanja podataka, ograničeni ljudski i tehnički resursi za analize i istraživanja, kao i nedovoljna interoperabilnost baza podataka otežavaju procjenu potreba korisnika, ciljano usmjeravanje davanja, praćenje kvaliteta usluga i evaluaciju efekata politika.

SWOT analiza se zasniva na podjeli faktora na interne i eksterne: snage (S) i slabosti (W) predstavljaju interne karakteristike sistema, odnosno njegove prednosti i nedostatke na koje je moguće direktno uticati (npr. institucionalni kapaciteti, kvalitet javnih usluga, regulatorni okvir, nivo koordinacije politika), dok prilike (O) i prijetnje (T) predstavljaju eksterne faktore iz okruženja koji utiču na sektor, ali su van direktne kontrole (npr. globalne krize i migracije, demografski trendovi, EU integracije, makroekonomska kretanja); pri tome prilike označavaju potencijalne spoljne koristi koje se mogu iskoristiti, a prijetnje spoljne rizike koji mogu negativno uticati na razvoj sektora.

· Vlada Crne Gore. (bez datuma.). Garancija za mlade – Zgrabi šansu. https://www.gov.me/ms/garancija-za-mlade-zzzgrabi-sansu
· Zakon o radu (Sl. list CG br. 74/19, 8/21, 59/21, 68/21, 145/21, 77/24, 84/24, 86/24, 122/25, 165/25 i 51/26)
· Zakon o posredovanju pri zapošljavanju i ostvarivanju prava za vrijeme nezaposlenosti (Sl. list CG br. 24/29, 29/25, 3/26)
· Zakon o profesionalnoj rehabilitaciji i zapošljavanju lica sa invaliditetom (Sl. list CG br. 49/08, 73/10, 39/11, 55/16, 122/25)
· Zakon o zaštiti i zdravlju na radu (Sl. list CG br. 51/26)
· Zakon o Socijalnom savjetu (Sl. list CG, br. 44/18, 51/26)
· Zakon o reprezentativnosti sindikata (Sl. list CG, br. 12/18, 84/24)
· Zakon o zabrani zlostavljanja na radu (Sl. list CG, br. 30/12, 54/16, 84/24)
· Zakon o štrajku (Sl. list CG, br. 11/15, 84/24)
· Zakon o socijalnoj i dječjoj zaštiti (Sl. list CG br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21, 3/23, 48/24, 84/24, 33/25, 122/25, 160/25, 33/26)
· Zakon o doprinosima za obavezno socijalno osiguranje (Sl. list CG br. 13/07, 79/08, 86/09, 78/10, 40/11, 14/12, 62/13, 8/15, 22/17, 42/19, 59/21, 145/21, 152/22, 94/24, 160/25)
· Zakon o penzijskom i invalidskom osiguranju (Sl. list RCG br. 54/03, 39/04, 61/04, 79/04, 81/04, 29/05, 14/07 i 47/07; Sl. list CG br. 12/07, 13/07, 79/08, 14/10, 78/10, 34/11, 39/11, 40/11, 66/12, 36/13, 38/13, 61/13, 6/14, 60/14, 10/15, 44/15, 42/16, 55/16, 80/20, 145/21, 86/22, 99/23, 125/23, 77/24, 11/25, 122/25, 160/25, 14/26)
· Zakon o zaštiti jednakosti i zabrani diskriminacije (Sl. list CG br. 2/26)
· Zakon o zdravstvenoj zaštiti (Sl. list CG br. 91/25, 121/25, 31/26)
· Zakon o obaveznom zdravstvenom osiguranju (Sl. list CG br. 145/21, 48/24)
· Zakon o rodnoj ravnopravnosti (Sl.list RCG, br. 46/07, Sl. list CG, br. 73/10, 40/11, 35/15) 

